Politiek nie rede vir SA man se ontvoering | Netwerk24
Deur Sarel van der Walt 11 Oktober 2018 17:33
Roof – en nie politiek redes nie – was moontlik die motief vir die ontvoering van Christo Bothma (65) in Burkina Faso, Wes-Afrika, sê Lindiwe Sisulu, minister van internasionale betrekkinge en samewerking.
Bothma, wat by die Inatha-goudmyn werk, is vroeg op 'n Sondagoggend in September saam met 'n burger van Burkina Faso en 'n man van Indië tussen die myn en die dorp Djibo naby die grens met Mali en Niger ontvoer.
Sisulu het Donderdag in Pretoria op haar maandelikse inligtingsessie aan joernaliste gesê die dag toe Bothma-hulle ontvoer is, was daar geen veiligheidswagte by die myn nie.
Boonop het niemand nog 'n losprys geëis nie.
'n Vriend het vroeër gesê hy verneem die ontvoerders het die mynbase in Burkina Faso gekontak en gesê dat hulle die drie mans as gyselaars aanhou vir 'n losprys.
Lindiwe Sisulu, minister van internasionale betrekkinge en samewerking, Donderdag in Pretoria aan die woord op haar maandelikse inligtingsessie met joernaliste. Foto: Sarel van der Walt
"Hulle het nie gesê wat die losprys is nie en het sedertdien nie weer kontak gemaak nie," sê die vriend.
Sisulu sê Suid-Afrikaanse diplomate in die streek werk ten nouste met die wetstoepassingsowerhede saam om Bothma op te spoor. Suid-Afrika het nie 'n heeltydse ambassadeur in dié land nie.